**Csongrád Város Polgármesterétől „M”** Száma: Pü/32-2/2023.

Témafelelős: Hanyecz Adrienn adócsoport vezető

Kruppa István irodavezető

**ELŐTERJESZTÉS**

**Csongrád Városi Önkormányzat Képviselő-testületének**

**2023. november 30-ai ülésére**

**Tárgy:** A helyi adókról szóló 39/2022. (XI.28.) önkormányzati rendelet módosítására javaslat

Tisztelt Képviselő-testület!

Csongrád Városi Önkormányzat Képviselő-testülete utoljára 2022. november 24-ei ülésén tárgyalta a helyi adókról szóló 18/2014. (XI.17.) számú rendeletét és a módosításokkal egységes szerkezetben megalkotta az új helyi adórendeletét /39/2022. (XI.28.) önkormányzati rendelet/. Ekkor került új adónemként bevezetésre 2023. január 01-jétől a telekadó.

Az adó mértéke jelenleg 50 Ft/m2/év, melyet telek, vagy telekrész m2-ben számított területe után kell fizetni.

Mentes a telekadó alól:

1. a magánszemély tulajdonában álló telek (kommunális adó köteles)
2. az a telek, amelyen építményadó-köteles építmény található, valamint
3. a külterületen található telek.

Az álláspontunk szerint a megállapított telekadó alacsony összege nem ösztönzi kellőképpen a telek beépítését, új építmény létrehozását, ezért a telekadó növelésére teszek javaslatot 150 Ft/m2/év mértékre vállalkozók esetében. A magánszemélyek által fizetendő telekadó mértéke változatlan maradna.

Jelenleg a magánszemély tulajdonában álló teljes telek területe mentes a telekadó megfizetése alól, mivel kommunális adófizetési kötelezettség terheli. A magánszemély tulajdonában álló beépítetlen telek adómentes részét 3000 m2-ben javasolom maximalizálni. Javasolom továbbá magánszemélyek tulajdonában lévő helyi védettség alá eső épületek kommunális adómentességét beemelni a rendeletünkbe /46/2022. (XII.16.) önkormányzati rendelet/. Ez kb. 450eFt-os adóbevétel csökkenést eredményez.

Javasolom továbbá a vállalkozásoknál a telekadó mentességet a telek megszerzését követő 2. év végéig meghatározni.

A telekadó valorizált felső határa 2023. évben 398,3 Ft/m2/év. 2023. október 12-éig a telekadóból 4.083.201 Ft összeg befizetés történt az Önkormányzat számlájára.

Előzetes hatásvizsgálat (A jogalkotásról szóló 2010. évi CXXX. törvény 17. §-a alapján**) a helyi adókról szóló önkormányzati rendelet módosításához**.

1. a.) **A helyi adórendelet módosításának társadalmi, gazdasági hatása.**

Az adórendelet módosítására az éves költségvetési előirányzat meghatározása, a bevételek tervezhetősége szempontjából, valamint a helyi szabályozás egységes alkalmazása miatt kerül sor.

b.) **Környezeti, egészségügyi hatása**.

 Nem releváns.

c.) **Az adórendelet módosításának adminisztratív terheket befolyásoló hatása.**

 Az általános ügymenetbe beletartozik, így jelentős többletterhet nem jelent a hivatal számára.

**2. A rendelet megalkotásának szükségessége, a jogalkotás várható következménye**.

A jogalkotásról szóló törvényben előírt kötelezettségek miatt, és a bevételek tervezhetősége miatt volt szükséges a módosító rendelet megalkotása. Az intézkedéssel a telekadónál többletbevétel várható

**3. A jogszabály alkalmazásához szükséges személyi, szervezeti, törvényi és pénzügyi feltételek**.

A rendelet-tervezetet a Városgazdasági, Ügyrendi- és Összeférhetetlenségi Bizottság ülésén tárgyalja, a bizottsági döntésről a bizottsági elnök a Képviselő-testületet tájékoztatja.

*A jogszabály várható következményei, különösen:*

A telekadó bevétel várhatóan növekszik az adó mértékének növelésével. Ugyanakkor a helyi védettség alá eső épületek adómentessé tételével csökken a helyi adóbevételünk ≈ 450eFt-tal. A rendelet végrehajtásához a személyi, szervezeti és pénzügyi feltételek rendelkezésre állnak.

Kérem az előterjesztésben foglaltak megvitatását és a rendelet-tervezet elfogadását.

Erről értesítést kapnak:

1. Képviselő-testület tagjai
2. Dr. Juhász László jegyző
3. Bedő Tamás polgármester
4. Gazdálkodási Iroda
5. Irattár

Csongrád, 2023. november 21.

 Bedő Tamás

 polgármester

**Csongrád Városi Önkormányzat Képviselő-testületének**

**…../2023. (XI. …) önkormányzati rendelete**

**A helyi adókról szóló 39/2022. (XI.28.) önkormányzati**

**rendelet módosításáról**

*(tervezet)*

Csongrád Városi Önkormányzat Képviselő-testülete a helyi adókról szóló 1990. évi C. törvény 1. §-ának (1) bekezdésében, valamint a 6. §-ában és a 43. § (3) bekezdésében kapott felhatalmazás alapján, az Alaptörvény 32. cikk (1) bekezdés a) és h) pontjában, a Magyarország helyi önkormányzatairól szóló 2011. évi CLXXXIX. tv. 13. § (1) bekezdésének 13. pontjában meghatározott feladatkörében eljárva a következőket rendeli el:

1. ***A rendelet 7.§ helyébe az alábbi rendelkezés lép:***

 Az adó mértéke a telek vagy telekrész m2-ben számított területe után:

1. magánszemélyek esetében 50Ft/m2/év, 3000 m2 felett,
2. vállalkozók vonatkozásában 150Ft/m2/év.

***2. § A rendelet 8. § (a) pontja helyébe a következő rendelkezés lép:***

Mentes a telekadó alól a törvényi mentességen felül:

1. a magánszemély tulajdonában álló telek 3000 m2-ig (kommunális adó köteles),
2. vállalkozók tulajdonában lévő telek a szerzés időpontjától számított 2. év végéig.

***3. § A rendelet 10. § (1) bekezdése az alábbi ponttal egészül ki:***

 (1) Mentes a kommunális adó alól:

 e) a belterületen lévő 3000 m2 feletti beépítetlen telek (telekadó köteles)

 f) külön rendeletben felsorolt, helyi védettség alá eső épület (46/2022. (XII.16.) önkormányzati rendelet 3., 4. sz. melléklete)

***4. § A rendelet kihirdetését követően, 2024. január 1. napján lép hatályba és az azt követő napon hatályát veszti.***

 Bedő Tamás Dr. Juhász László

 polgármester jegyző

**Záradék**:

A rendelet kihirdetésének napja 2023. november ….

 Dr. Juhász László

 jegyző

Végső előterjesztői indokolás

Csongrád Városi Önkormányzat 39/2022. (XI.28.) önkormányzati rendeletében alkotta meg a helyi adókról szóló új rendeletét egységes szerkezetben. Új adónemként ekkor került bevezetésre 2023. január 1-jétől a telekadó 50Ft/m2/év mértékben. A megállapított telekadó alacsony összege nem ösztönzi kellőképpen a telek beépítését, új építmény létrehozását, ezért a telekadó növelése indokolt a kitűzött cél elérése érdekében. A beépítetlen belterületi telkek nagysága miatt vált indokolttá a telekadó mentes terület meghatározása. A rendeletbe a helyi védettség alá eső épületeket javasoljuk adómentessé tenni.